Holte Kirke
Holte Kirke er en sognekirke i Ny Holte Sogn, som ligger mod nordvest i Holte, omgivet af boligbyggeri på alle sider.
Nord for kirken ligger et grønt areal, som er omgivet af hæk. Der er en parkeringsplads mod nordvest.
Kirken er opført i nygotisk stil i årene 1941-1944 efter tegninger af arkitekt Frederik Kiørboe (1878-1952). Kirken består af et kor med en apsis, to sidelokaler, et langt skib med to korsarmskapeller mod nord og syd, et tårn med et våbenhus mod vest samt en tilbygning nord for tårnet. Som ved mange middelalderkirker er kirken opført i to etaper. Koret og korsarmene blev færdige i 1940, mens skibet og tårnet blev færdige i 1944.
I 2015 blev der indviet en sognegård nord for kirken. Den blev udlagt parallelt med kirken mod øst-vest og forbundet med kirken via en glasgang, som udfylder rummet mellem tårnets tilbygning og nordkapellet.
Et af kirkens kendetegn er dens mange gavle, som alle er udsmykkede med ni trappeformede kamtakker og forskellige variationer af cirkelblændinger og høje, spidsbuede blændinger, dvs. dekorative murnicher.
Indvendigt er kirken præget af sine hvide vægge og det røde bjælkeloft.
Kirkens inventar stammer fra flere forskellige tidsperioder fra opførelsen og frem.
Altertavlen er opført som en figurgruppe i naivistisk stil, udført af billedhuggeren Johannes Hansen (1903-1995). Den forestiller Jesus, som velsigner de små børn. En kopi af motivet i gips er ophængt i våbenhuset.
Døbefonten er også udført af Johannes Hansen (1903-1995) og er af uglaserede chamottesten. På den runde kumme er der indhugget fire liggende spædbørn som dekoration.
Stolestaderne, dvs. kirkebænkene, står i træfarve med farverigt dekorerede udskårne relieffer på gavlene, som forestiller forskellige kristne motiver, f.eks. et kors, Guds lam, en kirkeklokke m.m.
Orgelet fra 1943 er oprindeligt og bygget af Marcussen og Søn, men sidenhen ændret flere gange.
På skibets sydvæg hænger et krucifiks af Niels Helledie (1927-2022) fra 1981, og overfor hænger det tremastede kirkeskib ”Vita”.